OBH 2106/2000.
Az állampolgári jogok országgyűlési biztosának jelentése
Ügyintéző:  dr. Endrődi Zsuzsa

Az eljárás megindulása:
	A Népszabadság április 21-i és a Magyar Hírlap április 25-i számában megjelent "'Családok áram nélkül Béta aknán", és a "Májusra víz nélkül maradnak" című írások arról számoltak be, hogy tizenegy család húsvétkor áram nélkül maradt Komlón az egykori Béta bányaüzem szomszédságában lévő szanálásra ítélt lakótelepen.  A Magyar Hírlap szerint május végére a családok csatorna és vízszolgáltatása is megszűnt volna. A problémával az RTL Klub Híradó április 18-i adása is foglalkozott. A lakótelep korábban a bánya tulajdonában volt, de a hetvenes évektől a tanács majd az önkormányzat tulajdonába került. A bánya felszámolásakor a kőszénbánya igazgatósága felszólította az önkormányzatot, hogy építse ki a lakótelep önálló elektromos rendszerét, vagy 2000. áprilisáig költöztesse el a bérlőket.  A város képviselő testülete a kiköltöztetés mellett döntött, mert a lakótelep felújítása, közművesítése ugyanannyi pénzbe került volna, mint  az új lakások építése. A lakók többségét a város április elejére kiköltöztette, de tizenegy családot nem tudott elhelyezni, mert elfogyott a pénze. A feladat túlzott terheket rótt a város költségvetésére, de sem a rekultivációra adott állami támogatásból, sem más forrásból segítséget nem kapott. A jegyzővel folytatott telefonbeszélgetést követően úgy tűnt, hogy a gondok megoldásában a város egyedül maradt. Az ügyben több alkotmányos jog sérelmének gyanúja miatt hivatalból indítottam vizsgálatot.

Érintett alkotmányos jogok: 

•	A Magyar Köztársaság a rászorulókon kiterjedt szociális intézkedésekkel gondoskodik.
(Alkotmány 17. §)
•	A Magyar Köztársaság elismeri és érvényesíti mindenki jogát az egészséges környezethez.  
(Alkotmány 18. §)
•	A Magyar Köztársaság területén élőknek joguk van a lehető legmagasabb szintű testi  és lelki egészséghez. Ezt a jogot a Magyar Köztársaság ..., valamint az épített és természetes környezet  védelmével valósítja meg. [Alkotmány 70/D. § (1)-(2) bekezdés]

A megállapított tényállás és a vizsgálat megállapításai:
	A  vizsgálat során rövid úton felvettem a kapcsolatot Komló város jegyzőjével, aki tájékoztatott arról, hogy a polgármester a lakótelep szanálásának költségeihez támogatást kért a Gazdasági Minisztériumtól. Mellékelte a helyettes államtitkártól kapott választ is.
A helyettes államtitkár véleménye szerint a bányabezárásokkal kapcsolatos kötelezettségek teljesítése érdekében évenként rendelkezésre bocsátott költségvetési forrás és a vagyonértékesítésből származó árbevétel cserelakások biztosítására nem használható fel. A Szénbányászati Szerkezetátalakítási Központ (SZÉSZEK) lehetőséget látott arra, hogy a lakótelepi terület tulajdonjogának átvétele esetén  a Mecseki Bányavagyon Hasznosító Rt. (BVH Rt.) elvégezze a lakótelep lebontását és terület rekultivációját. A jegyző beszámolt arról is, hogy a húsvéti ünnepekben aggregátort működtettek a lakótelepen, így ezekben a napokban biztosították az áramszolgáltatást a lakóknak.
Május 9-én kelt levelemben tájékoztatást  kértem a polgármestertől arról, hogy a SZÉSZEK-kel megkezdődtek-e a tárgyalások és milyen eredménnyel. A polgármester július 7-én küldött válaszában eredményről még nem tudott beszámolni. A SZÉSZEK ajánlatai közül az önkormányzat azt a megoldást választotta, hogy a BVH Rt. a kiürített lakásokkal együtt bontási és rekultivációs kötelezettséggel  vásárolja meg a lakótelepi területet. A vételárban azonban megegyezés nem született.
A polgármester tájékoztatott arról is, hogy május 31-ig sikerült az utolsó családot is elköltöztetni a bétai lakótelepről. Az átmeneti elhelyezést kapott öt családot is 2-3 héten belül végleges lakásba költöztetik.
Érdeklődésemre a SZÉSZEK igazgatója július 21-én kelt levelében arról tájékoztatott, hogy a Polgármesteri Hivatal és a Mecseki BVH Rt. közötti tárgyalások eredményeként megszületett a lakótelepi területre vonatkozó adásvételi szerződés tervezete és egy megállapodás, mely szabályozza a teljes terület értékesítése során kölcsönösen érvényesülő üzleti érdekeket.
Tájékoztatott arról is, hogy Komló város jegyzőjének kérésére az életveszélyes épületeket a BVH Rt. lebontatta, ezzel megszűnt az életveszély és a visszaköltözés lehetősége.
Október 27-én telefonon a Polgármesteri Hivatalnál a gazdasági tanácsadó úgy tájékoztatott, hogy az említett megállapodás létrejött. A Béta aknai bányász lakótelep területét a BVH Rt. megvette az önkormányzattól, vállalta a lebontással és a rekultivációval járó költségeket annak fejében, hogy ott egyéb iparághoz tartozó vállalkozást alakít ki. A lakók mindegyikét véglegesen elhelyezték. Az ügy mindenki megelégedésére lezárult.
	A fenti tényállásból megállapítható, hogy az ügy minden szereplője törekedett a megoldásra és együttműködésük eredményeképpen a lakótelepen lakó családok problémája rendeződött. Ha a szanálási folyamat során átmenetileg érte is sérelem az ott lakókat az említett alkotmányos jogokkal összefüggésben, az önkormányzat azonnali intézkedése ezt orvosolta. Ezért további vizsgálatot nem tartok szükségesnek, az ügyet lezárom.

Budapest, 2000. november 8.

Gönczöl Katalin